14 skoolkinders beseer na voertuig op diesel gly | Maroela Media
14 skoolkinders beseer na voertuig op diesel gly
Veertien skoolkinders is beseer nadat twee voertuie vanoggend reg van voor teen mekaar in Gauteng gebots het.
Vanessa Jackson, 'n woordvoerder van ER24, sê die ongeluk is moontlik veroorsaak nadat die voertuie op diesel, wat op die padoppervlakte gelek het, gegly het. "Die voorval het by 'n kruising in Maraisburgpad naby Maraisburg plaasgevind. Die diesel het glo uit 'n passasiersbus gelek op die kruising met Commandoweg. Die hele padoppervlakte was omtrent met diesel bedek," het Jackson gesê.
"Die bestuurders van albei die voertuie het beheer verloor toe hulle oor die diesel gery het en het mekaar reg van voor gebots. 'n Ligte voertuig en 'n enkelkajuitbakkie was in die voorval betrokke. Die 14 skoolkinders, almal omtrent 8 jaar oud, het agter in die bakkie gesit en was onderweg skool toe. Die kinders is vir geringe beserings behandel en saam met die bestuurders na 'n nabygeleë hospitaal geneem," het Jackson gesê.